Danski staturin ætlar ikki at halda fram sum meðeigari av olju- og gassøkjunum í Norðsjónum, sum DONG Energy rekur, tá felagið seinni í ár selur sítt olju- og gassvirksemi frá. Hetta hendir, hóast staturin í meira enn 30 ár hevur stríðst hart fyri at gerast meðeigari. Tað skrivar Berlingske Business. Ein avleiðing av, at staturin ikki longur er meðeigari í hesum virkseminum, verður, at inntøkurnar hjá statinum frá danskari olju- og gassframleiðslu í Norðsjónum falla, umenn í minni mun, tí høvuðsinntøkan stavar frá skatti. Vinnulívsráðið hjá arbeiðararørsluni finst harðliga at, at staturin fer av feltunum, sum DONG eigur í danska partinum av Norðsjónum. ” Hetta er okkara undirgrund, landsins undirgrund. At hava eitt sindur av statsligum innliti og eitt sindur av statsligum yvirskotsbýti, haldi eg er gott”, sigur Lars Andersen, stjóri í Arbejderbevægelsens Erhvervsråd, við blaðið. Upplýsingarnar um at staturin ætlar at fara av feltunum eru grundaðar á keldur hjá blaðnum, umframt fíggjarstjóran í DONG, Marianne Wiinholt, sum fyri blaðnum váttar, at framhaldandi statsligur ognarskapur í feltunum” ikki hevur verið ein trupulleiki”, í sambandi við søluna av olju- og gassvirkseminum hjá felagnum.